Teknikmagasinet

Teknikmagasinet oli ruotsalainen viihde-elektroniikan vähittäismyyntiketju. Yrityksen tuotevalikoimaan kuului muun muassa viihde-elektroniikkaa, matkapuhelimia, vartalonhoitotuotteita sekä datatarvikkeita. Yrityksellä on kivijalkamyymälöiden lisäksi verkkokauppa sekä postimyynti.
Suomessa Teknikmagasinetilla oli myymälät Espoossa, Helsingissä, Lempäälässä, Vantaalla, Oulussa ja Turussa.
Tammikuussa 2020 Teknikmagasinet hakeutui epäonnistuneen yrityssaneerauksen jälkeen konkurssiin. Laskevan kysynnän ja kalliiden myymälävuokrien aiheuttamaa alamäkeä yritettiin korjata vuodesta 2017 asti, jolloin yrityksen osaomistajaksi tuli Peter Gyllenhammar AB. Yritys asetettiin Helsingin käräjäoikeuden päätöksellä konkurssiin 29. tammikuuta 2020 ja kaikkien myymälöiden toiminta ja verkkokaupan ylläpito Suomessa loppui 12. helmikuuta 2020.
Yrityshistoria ja omistus.
Teknikmagasinetin perustivat Bengt-Åke Printz, Urban Printz sekä Jannis Östlund vuonna 1989. Ensimmäinen ketjun myymälä avattiin Skärholmeniin, Tukholman lääniin. Perustajien haaveena ja tavoitteena oli luoda koko maan kattava myymäläketju, jonka monipuolinen ja ainutlaatuinen tuotevalikoima koostuisi jännittävistä ja hauskoista sekä hinnaltaan kilpailukykyisistä elektroniikka- ja harrastetuotteista – käsittäen niin tunnettuja merkkituotteita kuin joukosta erottuvia harvinaisuuksia. Tavoitelistan kärkisijoilla olivat myös laadukas asiakaspalvelu ja asiakkaiden ostoturvallisuus. Tällä hetkellä yrityksellä on 75 myymälää Ruotsissa, 20 Norjassa sekä toukokuusta 2013 alkaen viisi Suomessa. Yritys avasi noin kymmenen uutta myymälää vuosittain. Yrityksen liikevaihto kasvoi noin 25 prosenttia vuodessa. Vuoteen 2003 asti Teknikmagasinetin omistajiin kuuluivat yrityksen alkuperäiset perustajat. Tammikuun alusta vuonna 2004 yhtiön omistussuhteet muuttuivat ja yrityksen omistajiksi tulivat pääomasijoitusyhtiö 3i, Bo Lundqvist sekä ryhmä yrityksen omia työntekijöitä. Teknikmagasinetin perustajiin kuulunut Jannis Östlund toimii yrityksen toimitusjohtajana ja Urban Printz varatoimitusjohtajana. 
Teknikmagasinetin omistussuhteissa tapahtui muutoksia marraskuussa 2011, kun SEB Venture Capital osti 3i:n osan yrityksestä.
Teknikmagasinet Ruotsissa.
Teknikmagasinet avasi ensimmäisen myymälänsä vuonna 1989 Skärholmenissa Tukholman läänissä. Yrityksellä oli konkurssihetkellä 75 myymälää Ruotsissa. Pääkonttori oli Järfällassa Tukholman läänissä.
Teknikmagasinet Norjassa.
Teknikmagasinet laajensi yritystoimintaansa Ruotsin ulkopuolelle vuonna 2005. Tällöin yritys avasi ensimmäisen myymälänsä Osloon, Stovnerin ostoskeskukseen. Yrityksen laajentuminen Norjan markkinoille oli nopeaa, ja konkurssihetkellä Norjassa oli yhteensä 20 myymälää.
Teknikmagasinet Suomessa.
Teknikmagasinet avasi ensimmäisen Suomen myymälänsä syyskuussa 2008 Vantaan kauppakeskus Jumboon. Kivijalkamyymälän lisäksi yritys lanseerasi 1. lokakuuta 2008 verkkokaupan Suomen markkinoille.
Toisen Suomen myymälänsä yritys avasi marraskuussa 2009 Helsinkiin kauppakeskus Kamppiin. Kolmas Suomen myymälä avattiin maaliskuussa 2012 Espoon Iso Omena -kauppakeskuksessa. Kaksi uutta myymälää avattiin toukokuussa 2013 Helsingin Itikseen sekä Espoon Selloon. Lisäksi yrityksellä oli liikkeet myös Lempäälän Ideaparkissa ja Turussa Hansan kauppakeskuksessa. Jyväskylään avattiin liike toukokuussa 2015. Keväällä 2016 avattiin liike Ouluun Kauppakeskus Valkeaan.
Teknikmagasinet Finland Oy asetettiin konkurssiin 29. tammikuuta 2020, ja kaikki toiminta päättyi 12. helmikuuta 2020.